Matvett

**Matvett AS** er et selskap som arbeider for å forebygge og redusere matsvinn i mat- og serveringsbransjen i Norge. Selskapet samarbeider med myndigheter, forskningsmiljøer og bransjeorganisasjoner for å finne løsninger på matsvinnproblematikken. I Norge kastes det over 450.000 tonn spiselig mat årlig, hvor mat- og serveringsbransjen (matindustri, servering, dagligvarehandel, grossist og KBS) står for omtrent 45% prosent av dette svinnet. Forbrukerne, som er den største enkeltgruppen og står for 54%, kaster i gjennomsnitt 35 kilo spiselig mat per person hvert år. De siste prosentene er i skole- og omsorgsektoren.

Matvett eies av flere bransjeorganisasjoner, inkludert NHO Mat og Drikke, Dagligvareleverandørenes forening, Dagligvarehandelens miljøforum, NHO Reiseliv og Virke. Selskapets mål er å gjøre det enklere for aktører i bransjen å redusere matsvinn, forbedre lønnsomheten og bidra til et bedre omdømme for næringen.

## Historie
Matvett har sine røtter i ForMat-prosjektet, som ble etablert i 2009 som et samarbeid mellom matbransjen, organisasjoner og myndigheter. Formålet var å kartlegge matsvinn i verdikjeden, fra matindustri til forbruker, og utvikle tiltak for å redusere dette. Prosjektet, som ble avsluttet i 2016, la grunnlaget for bedre oversikt over matsvinn og har hatt betydelig innvirkning på bransjens tilnærming til matsvinn. I 2012 ble Matvett AS etablert som en videreføring av dette arbeidet. 

En viktig milepæl for Matvett var etableringen av en «Bransjeavtale om reduksjon av matsvinn» i 2017, som ble signert av 12 bransjeorganisasjoner og myndighetene. Avtalen har som mål å halvere matsvinnet innen 2030, og over 130 bedrifter har til nå forpliktet seg til å rapportere om tiltak og kartlegging av matsvinn.

Matvett har nådd flere viktige milepæler, blant annet samarbeid om merking av «Best før»-produkter. 

## Samarbeidspartnere
Matvett har et bredt nettverk av samarbeidspartnere, inkludert eiersiden, finansielle støttespillere og aktører som bidrar med ressurser og innsikt. I 2013 ble det etablert en frivillig vederlagsordning for å støtte selskapets arbeid med matsvinn.

## Arbeidsområder
Matvetts hovedfokus er å koordinere arbeidet med Bransjeavtalen om reduksjon av matsvinn, som alle bedrifter som produserer og selger mat og drikke i Norge kan tilslutte seg. Deltakelse i avtalen innebærer forpliktelse til å måle matsvinn, implementere tiltak og rapportere om dette til Norsk institutt for bærekraftsforskning, Matvetts forskningspartner.

I tillegg har Matvett inngått samarbeid med serveringsbransjen gjennom initiativet KuttMatsvinn Servering, som har som mål å halvere matsvinnet i denne sektoren innen 2030. Dette samarbeidet tilbyr verktøy og ressurser for å hjelpe aktørene i bransjen til å oppnå bedre bærekraft og økonomisk lønnsomhet.

Matvett har også fått et utvidet oppdrag fra myndighetene for å gjennomføre kampanjer og øke kompetansen hos forbrukerne angående matsvinn. 

## Matsvinn
Matsvinn er et globalt problem, og i Norge kastes det over  tonn mat som kunne vært spist. Ifølge bransjeavtalen defineres matsvinn som alle nyttbare deler av mat som kastes eller tas ut av matkjeden for andre formål. I Norge bidrar husholdningene til omtrent halvparten av det totale matsvinnet. 

## Tiltak og resultater: 25 prosent reduksjon i matsvinnet fra matbransjen
Matvett jobber aktivt med flere tiltak for å redusere matsvinn, blant annet gjennom prosjekter som KuttMatsvinn2020, hvor serveringssteder har oppnådd en reduksjon på 15 prosent av matsvinnet fra 2017-2020. Dette har resultert i betydelige økonomiske besparelser og redusert CO2-utslipp. 

Ifølge oppdaterte kartleggingsresultater fra 2022 har matsvinnet i mat- og serveringsbransjen blitt redusert med 25 prosent per innbygger fra 2015 til 2022. Dette representerer en forbedring på ni prosent sammenlignet med perioden 2015-2021, og viser at bransjen er godt på vei mot å nå delmålet om 30 prosent reduksjon innen 2025. Totalt ble matsvinnet i bransjen estimert til 155 200 tonn, noe som tilsvarer 0,45 millioner tonn CO2-ekvivalenter og et økonomisk tap på rundt 6,9 milliarder kroner. 

Reduksjonen varierer mellom sektorene. Matindustrien har redusert sitt matsvinn med 20 prosent, mens dagligvarehandelen har gjort en imponerende reduksjon på 33 prosent. I serveringsbransjen har matsvinnet også gått ned med 13 prosent totalt siden 2017, til tross for en økning fra 2021 til 2022. Denne fremgangen kan tilskrives økt fokus på interne rutiner, bedre produksjonsplanlegging og samarbeidsinitiativer, selv om utfordringer som råvarekvalitet har påvirket enkelte sektorer. 

## Referanser


## Eksterne lenker
*Matvett